## La Generalitat renova els contractes de 27 residències i centres de dia amb una inversió anual de 97 milions d’euros

*** L’actualització posa fi als contractes caducats, alguns des de 2018 i licitats per última vegada en 2015
* Els nous plecs milloren les condicions de 2.611 usuaris i actualitzen les tarifes i els salaris de les plantilles**

La consellera de Servicis Socials, Família i Infància, Elena Albalat, ha destacat que la Generalitat ha renovat els contractes de gestió de 27 residències i centres de dia amb una inversió anual de 97 milions d’euros, la qual cosa permetrà millorar les condicions de 2.611 usuaris.

Albalat ha subratllat que l’actualització dels contractes és una mesura fonamental que “posa fi a una etapa de provisionalitat que dificultava una gestió estable”. A més, ha afegit, que el nou model de política social que el Consell impulsa té com a prioritat una atenció “més humana, pròxima i de qualitat a les persones majors”.

Les residències i centres de dia els contractes de gestió integral dels quals han sigut renovats recentment pel Consell són Velluters a València, juntament amb els centres de la Safor (Gandia), el Catí (Elda) i Onil.

A estes instal·lacions s’unix la contractació d’altres 16 residències públiques en la província de València, situades en Port de Sagunt, Moncada, Ademuz, l’Alcúdia de Crespins, Puçol, Palau de Raga, Torrent, Chiva, Manises, Buñol, Segorbe, Tuéjar, Chelva, Benaguasil, Paterna i Benetússer. Així mateix, se suma la gestió d’altres set centres en les províncies d’Alacant i Castelló (Elx, la Pineda, Mare de Déu de Gràcia, Benidorm, Massamagrell, Benejúzar i Orihuela), tots adjudicats mitjançant procediment obert i tramitació urgent.

**Renovació de tota la xarxa pública de residències i centres de dia**

Els contractes autoritzats tenen una duració de tres anys prorrogables a dos més i amb això, segons ha explicat la titular de Servicis Socials, “fem un nou pas en la millora del sistema públic d’atenció a les persones majors, modernitzant els recursos i actualitzant contractes sense renovar, alguns des de 2018 i licitats per última vegada en 2015, que generaven inestabilitat en els centres i dificultaven una gestió sostenible”.

Cal destacar que els nous plecs formen part d’un procés progressiu de renovació de tota la xarxa pública de residències i centres de dia, amb el qual el Consell està actualitzant la gestió integral dels centres.

Segons ha assenyalat la consellera, “este canvi de rumb i este esforç del Consell fa possible actualitzar tarifes congelades durant anys i adaptar-les a la realitat econòmica i salarial actual, garantint l’estabilitat dels centres, la millora de les condicions laborals i una atenció de més qualitat”.

**Reforç de personal i atenció personalitzada**

Els contractes inclouen una millora substancial de les plantilles i reforcen especialment les figures d’atenció directa, en particular la de les auxiliars d’infermeria. A més, s’incorporen terapeutes ocupacionals en tots els centres, es reforcen els servicis de fisioteràpia, psicologia i treball social, i s’afig la figura d’un psiquiatre a Elda, inexistent fins ara.

“Més professionals, més ben formats i millor retribuïts signifiquen una atenció de qualitat, pròxima i humana”, ha afirmat Albalat, qui ha recordat que els contractes “actualitzen els salaris conforme al conveni vigent, la pujada del qual no havia sigut aplicada per l’anterior Govern”.

Així mateix, la consellera ha subratllat que la Comunitat Valenciana avança cap a “un model residencial més humà, sostenible i de qualitat, centrat en la persona, en la millora contínua i en l’excel·lència dels servicis públics”. Este model consolida una atenció integral i personalitzada que permet que cada resident dispose d’un professional de referència, coneixedor de la seua història personal, les seues preferències i les seues necessitats, per a oferir-li un acompanyament permanent.

Els plecs incorporen, a més, un manual de tracte adequat a les persones majors, protocols d’acompanyament a cites mèdiques i gestions personals, i formació obligatòria per al personal en alteracions de conducta.

**Prioritat a la qualitat**

El contracte també posa l’accent en els aspectes socials, assistencials i tecnològics, i prioritza la qualitat enfront del preu. Per això, el 70 % de la puntuació total es destinarà a la proposta tècnica, davant del 30 % al preu. Dins dels 100 punts de valoració, 30 corresponen al juí de valor, que avalua el model d’atenció, la coherència del projecte i l’organització dels equips, mentres que 40 punts s’assignen a criteris automàtics que premien millores mesurables.

Al respecte, Albalat ha destacat que els contractes incorporen clàusules socials i d’igualtat de gènere, mesures de sostenibilitat ambiental, protocols actualitzats d’emergència sanitària, així com millores en la dieta i en l’alimentació, garantint productes de qualitat i menús adaptats a cada estació de l’any.

Fecha: 20/12/2025